Povraćanje

Povraćanje () je prisilno izbacivanje sadržaja želuca kroz usta i ponekad kroz nos. Nastaje kao rezultat stimulacije centra za povraćanje u produženoj moždini, a usko vezana za taj centar je hemoreceptorska okidajuća zona (CTZ) koja je osjetljiva na brojne lijekove i određene metaboličke poremećaje. Centar za povraćanje mogu stimulisati i podražaji koji idu iz srednjeg uha u slučaju bolesti vožnje ("morska bolest") ili podražaji iz kore velikog mozga u slučaju psihogenog (povraćanje u slučaju emocionalnog stresa), a također mogu doći i iz perifernih dijelova tijela. Kod odraslih povraćanju obično prethodi osjećaj mučnine.

Grana medicine koja se bavi proučavanjem povraćanja, kao i lijekova koji stimulišu i sprečavaju povraćanja, zove se emetologija.

Mučnina i povraćanje liječe se antiemeticima.

Treba razlikovati povraćanje od regurgitacije. Kod regurgitacije hrana se vraća na usta iz jednjaka, a ne iz želuca.

 Akt povraćanja 

 Povećana salivacija radi zaštite zuba od želučane kiseline.
 Retroperistaltika koja počinje na sredini tankih crijeva pomičući sadržaj crijeva prema želucu kroz opušteni pilorični sfinkter
 Smanjenje intratorakalnog pritiska pomoću inspirijuma uz zatvoren glotis, praćeno povećanjem abdominalnog pritiska radi kontrakcije mišića abdomena, nakon čega se sadržaj želuca automatski, bez kontrakcije samog želuca ili retroperistaltike jednjaka, prazni u jednjak.
 Povraćanje također stimuliše simpatički nervni sistem na znojenje i povećane otkucaje srca.

 Povraćanje kod životinja 

Povraćanje, kao fiziološki akt, je karakteristično za neke vrste životinja: pojedine vrste ptica, vuk, lisica itd. To je naročito izraženo tokom perioda ishrane mladunaca, kada roditelji povraćaju polusvareni ili nesvareni sadržaj želuca kojim se oni hrane.

Kategorija:Simptomi i znakovi: Probavni sistem i abdomen
Kategorija:Tjelesne tečnosti
Kategorija:Povraćanje
Kategorija:Refleksi